Cybele

Cybele, plus sovente appellate le Magne Matre, esseva un dea grec e roman. Le iconographia e mythologia del Magne Matre nasceva del fusion del Rhea grec con un dea-matre anatolian appellate Cybele, Cybebe o Cubaba (ista essente un dea hittita cognoscite a Karkemiš). Le romanos ha anque identificate Rhea/Cybele con lor dea Ops. Ella esseva ‘matre del deos’ (a saper, de Jupiter e su duo fratres e tres sorores) e eventualmente un matre universal.

In mythologia, Rhea ha salvate su filio Zeus/Jupiter offerente un petro negre a su sposo Cronos/Saturno. Iste lo devorava, como habeva devorate lor altere filios. Le Magne Matre ha celate le infante Zeus a Creta usque su maturation, quando ille ha subverse su patre e le fortiate de disgorgar le alteres. Su filio deveniva alora rege del celos.

Le Magne Matre quittava Creta, secundo mythologos grec, trovar un nove refugio in Anatolia. La, ella frequentava Phrygia, sur toto Pessinunte e le monte adjacente de Dindymon (ora Ballıhisar presso Eskişehir in Turchia), e acquireva le nomine de Cybele. Le Magne Matre transformava Atalanta e Hippomenes in leones pro punir les post que illes fornicava in su templo. Iste leones conducerea le carro de Cybele e deveniva su companiones constante.

In le Eneide de Vergilio, le Magna Matre metamorphosa le naves de Eneas in nymphas pro que illos habeva essite constructe del pinos sacrate al dea al Monte Ida.

Cybele se inamorava del semideo phrygie Attis. Ma quando iste vadeva sposar un altere femina, ella le affolava e Attis se castrava. Autocastration deveniva characteristic del galli, prestres del Magne Matre qui se emasculava durante le ritos orgiastic del dea.

In 210 aEC, durante le secunde guerra punic, le sibylla recommendava que le romanos apporta le objecto de culto de Pessinunte a Roma. Iste objecto esseva un petro sacrate, probabilemente le fragmento de un meteor. In iste maniera le culto del Magne Matre esseva officialisate a Roma.

On se initiava al mysterios del Magne Matre per un ceremonio appellate le tauribolio, un sorto de baptismo in le sanguine de un tauro sacrificite supra le initiato.

Categoria:Mythologia roman